LV Eiropas Savienības Oficiālais Vēstnesis C 211/8

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2006/C 211/05)

Šī publikācija dod tiesības iesniegt iebildumus Padomes Regulas (EK) Nr. 510/2006 7. panta nozīmē. Iebildumi jāiesniedz Komisijai sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

Reģistrācijas pieteikums saskaņā ar 5. pantu un 17. panta 2. punktu

“TOME DES BAUGES”

EK Nr. FR/PDO/005/0254/18.9.2002

ACVN (X) AĢIN ( )

Šis kopsavilkums ir sagatavots tikai informācijai. Lai iegūtu pilnīgas ziņas, interesenti ir aicināti iepazīties ar pilnīgu produkta specifikāciju, ko var saņemt vai nu 1. iedaļā norādītajās valsts iestādēs, vai Eiropas Komisijas dienestos (1).

1. Atbildīgais dienests dalībvalstī

Nosaukums: Institut National des Appellations d'Origine Adrese: 51, rue d'Anjou F-75008 Paris Tālr.: (33-1) 53 89 80 00 Faksa Nr.: (33-1) 42 25 57 97 E-pasts: info@inao.gouv.fr

2. Grupa

Nosaukums: Syndicat Interprofessionnel de la Tome des Bauges (S.I.T.O.B.) Adrese: Communauté des communes des Bauges F-73630 Le Châtelard Tālr.: (33-4) 79 52 11 20 Faksa Nr.: (33-4) 79 52 11 20 E-pasts: — Sastāvs: ražotāji/pārstrādātāji ( X ) citi ( )

3. Produkta veids

Grupa 1.3. — Siers

4. Apraksts

(prasību kopsavilkums atbilstīgi 4. panta 2. punktam)

4.1. Nosaukums: “TOME DES BAUGES”

4.2. Apraksts: “Tome des Bauges” ir nepasterizēta vai daļēji nokrejota govs pilnpiena siers ar noslogotu, sālītu mīkstumu un mizas pelējumu.

Pēc nogatavināšanas siera ritulim ir cilindra forma, kuras diametrs ir no 18 līdz 20 cm, augstums no 3 līdz 5 cm un svars no 1,1 līdz 1,4 kg.

Tā mizu apzīmē ar “tourmentée”, t.i., tā ir grubuļaina, ar izciļņiem un nelīdzenumiem. Miza ir no 2 līdz 3 mm bieza. Tā ir pelēkā krāsā un uz tās var dabiski veidoties dzelteni līdz brūni pelējuma laukumi.

Siera mīkstuma konsistence ir no nedaudz cietas līdz mīkstai, tas ir dzeltenā ziloņkaula krāsā, ar nelielām acīm.

Tauku saturs ir vismaz 45 grami uz 100 gramiem siera pēc pilnīgas izžāvēšanas, un sausnas svars tajā nedrīkst būt mazāks par 50 gramiem uz 100 gramiem siera.

Tome des Bauges var pārdot sagrieztu porcijās, ar noteikumu, ka uz visām trim porcijas malām ir saglabāta miza.

4.3. Ģeogrāfiskais apgabals: Ģeogrāfiskais apgabals, kurā ražo pienu, izgatavo un nogatavina sieru, aptver šādas komūnas:

Augšsavojas departementa komūnas, kas pilnībā ietilpst šajā apgabalā: Allèves, Chapelle St Maurice (La), Chevaline, Cons Ste Colombe, Entrevernes, Gruffy, Leschaux, Quintal, St Eustache, Seythenex, Viuz-la-Chiésaz

Komūnas, kas daļēji ietilpst šajā apgabalā: Cusy, Doussard, Duingt, Faverges, Giez, Lathuile, Marlens, St-Jorioz.

Savojas departementa komūnas, kas pilnībā ietilpst šajā apgabalā: Aillon-le-Jeune, Aillon-le-Vieux, Allondaz, Arith, Bellecombe en Bauges, Châtelard (Le), Cléry, Compôte (La), Curienne, Déserts (Les), Doucy-en-Bauges, Ecole, Jarsy, Lescheraines, Mercury, Montcel (Le), Motte-en -Bauges (La), Noyer (Le), Pallud, Plancherine, Puygros, St-François-de-Sales, St-Offenge-Dessus, St-Offenge-Dessous, Ste-Reine, Thoiry, Thuile (La), Trevignin, Verrens-Arvey.

Komūnas, kas daļēji ietilpst šajā apgabalā: Marthod, Montailleur, Pugny-Chatenod, St-Jean-d'Arvey, St Jean de la Porte, St Pierre d'Albigny, Thenesol.

Ražošanas apgabals ir iezīmēts šim nolūkam paredzētā kartē.

4.4. Izcelsmes apliecinājums: Uzņēmums, kurā ražo“Tome des Bauges”, var pieņemt tikai pienu, kas atbilst cilmes vietas specifikācijai. Cilmes vietas specifikācijai atbilstoša piena savākšanas maršrutiem ir jābūt nodalītiem no visiem citiem vākšanas maršrutiem.

Katrs piena ražotājs, katrs pārstrādes uzņēmums un katrs nogatavināšanas uzņēmums aizpilda atbilstības deklarāciju, kuru reģistrē INAO (Francijas Valsts cilmes vietas nosaukumu institūts) un ar kuras palīdzību tas var identificēt visus uzņēmējus. Uzņēmējiem ir jāglabā Francijas Valsts cilmes vietas nosaukumu institūtam (INAO) pieejami reģistri, kā arī visi dokumenti, kas ļauj noteikt pienu un sieru izcelsmi, kvalitāti un ražošanas apstākļus.

Uz siera rituļa ražošanas procesā uzliek etiķeti. Etiķetes forma un krāsa ir noteikta specifikācijā.

Visbeidzot analītiska un organoleptiska pārbaude nodrošina to, ka produktiem piemīt cilmes vietas nosaukumam atbilstoša kvalitāte un raksturīgās īpašības.

4.5. Ražošanas metode: Pienu savāc no ganāmpulkiem, ko veido piena govju šķirnes “Abondance”, “Tarine” un “Montbeliarde” dzīvnieki, turklāt “Abondance” un “Tarine” šķirnes govis veido vismaz 50 % no ganāmpulka. Bez tam pienu savāc no tādiem ganāmpulkiem, kuru izslaukums gadā nav lielāks par 5 500 kg uz slaucamu govi.

Ganāmpulka pamatbarība ir ganību zāle vasaras periodā, kas ilgst vismaz 120 dienas, un siens, ko ziemas periodā padod pēc dzīvnieka vēlmes. Lai papildinātu vietējos resursus, ir atļauts pievienot sausu rupjo lopbarību ar izcelsmi ārpus ģeogrāfiskā apgabala, bet tā nedrīkst pārsniegt 30 % no saimniecības gada vajadzībām visam ganāmpulkam. Šās papildbarības sastāvā var būt dehidrēta lucerna granulās ne vairāk kā 3 kg govij dienā. Aizliegts lietot lopbarību, kas tikusi uzglabāta, izmantojot skābēšanas, ietīšanas vai jebkuru citu tehnoloģiju ar vienu fermentācijas fāzi. Papildu barību drīkst izmantot ierobežotā daudzumā, tās sastāvā nedrīkst būt ne urīnvielas, ne aromātiskas molekulas.

Ražošanas telpās un to piebūvēs nedrīkst atrasties sistēmas vai iekārtas, kas varētu ļoti īsā laikā pirms recināšanas uzsildīt pienu līdz temperatūrai virs 40 °C.

Pienu savāc 15 km rādiusā no siera izgatavošanas vietas.

Pārstrādājamais piens ir nepasterizēts un nenokrejots. Tas var būt daļēji nokrejots, ja izmanto ieskābētu pienu. Šādu pienu pārstrādā vienreiz dienā.

Aizliegta jebkāda piena fizikāla vai ķīmiska apstrāde, izņemot daļēju krejošanu un filtrēšanu, lai atdalītu makroskopiskos piemaisījumus. Aizliegts pievienot jebkādus proteīnus vai taukvielas. Vienīgās atļautās pārstrādes palīgvielas ir sāls, siera ferments, ierauga kultūras, kas iegūtas ar tradicionālām metodēm. Tiešus inokulācijas fermentus drīkst lietot tikai kā palpildlīdzekli.

Pārstrādi uzsāk ne vēlāk kā 12 stundas pēc pirmās slaukšanas reizes, ja piens ir uzglabāts temperatūrā, kas augstāka par 10 °C, vai ne vēlāk kā 28 stundas pēc pirmās slaukšanas reizes, ja piens ir atdzesēts līdz temperatūrai starp 6 °C un 10 °C, pēdējā gadījumā pienu savāc ne vairāk kā no divām secīgām slaukšanas reizēm.

Recināšana notiek 32 °C un 35 °C temperatūrā. Izgatavošanu veic vaļējā vara tvertnē ar maksimālo ietilpību 3 000 litri.

Pēc rūgušpiena biezmasas notecināšanas iegūst graudainu masu, kuras graudainums salīdzināms ar kukurūzas grauda lielumu. Rūgušpiena biezmasu pēc tam silda no 35 °C līdz 40 °C temperatūrā. Aizliegts atdalīt laktozi un pievienot ūdeni.

Siera rituļu veidošana notiek vai nu manuāli, vai izmantojot gravitāciju. Aizliegts izmantot sūkalu pumpi un sīki perforētas veidnes.

Sakraujot siera rituļus vienu virs otra, vismaz 7 stundas veic noslogošanu, šajā laikā siera rituļus apgriež vismaz 4 reizes. Ar rokām veic sauso sālīšanu, un pienotavas sierus var ievietot sālījumā. Pēc tam siers vismaz 5 nedēļas tiek nogatavināts, skaitot no recināšanas dienas.

Sieru nedrīkst uzglabāt temperatūrā, kas ir zemāka par 4 °C.

4.6. Saikne: Siers “Tome des Bauges” savu nosaukumu ir ieguvis no Alpu masīva, kurā tas ir radies. Šajā reģionā jau pirms vairākiem gadsimtiem bija pazīstams “tome” jeb “tomme”, un tā izgatavošana pēc tradicionālām metodēm siera (augļkopības) kooperatīvos un alpu ganībās ir saglabājusies, neskatoties uz plaši pazīstamu sieru rūpniecisko izgatavošanu.

Bauges masīvam raksturīga īpatnēja topogrāfija; tas ir kaļķakmens masīvs, kurā ir slēgta ieleja, ko no malām ietver augstas klintis. Ainavu veido ganību un alpu pļavu zonas, un masīvam ir kalnu klimats, kam visu gadu raksturīgi ievērojami nokrišņi un ļoti zemas temperatūras ziemā.

Klimata un ģeoloģiskās vides apvienojums šajā apgabalā rada apstākļus, kas ir labvēlīgi lielu lopbarības daudzumu ražošanai un vietējās floras dažādībai.

Pienam, no kura izgatavo “Tome des Bauges”, ir raksturīgs diezgan augsts pH līmenis, ar ko izskaidrojams tas, ka vietējie sierdari izgatavošanas procesā izmanto ieskābu pienu. Šāda lēna piena skābināšanas tehnika veicina paša piena floras darbību.

Šo raksturīgo sieru iegūst, pateicoties Bauges masīva augu valsts dažādībai, kā arī piena skābuma noteiktajai gatavināšanas tehnoloģijai.

Šā produkta izgatavošanas apstākļi tika definēti, lai varētu saglabāt ražošanas apbgabalu un tradicionālās izgatavošanas metodes, un lai tas būtu jūtams produktā.

4.7. Kontroles iestāde:

Nosaukums: I.N.A.O. Adrese: 51, rue d'Anjou F-75008 Paris Tālr.: (33-1) 53 89 80 00 Faksa Nr.: (33-1) 42 25 57 97 E-pasts: info@inao.gouv.fr





Nosaukums: D.G.C.C.R.F. Adrese: 59, Bd V. Auriol F-75703 Paris Cedex 13 Tālr.: — Faksa Nr.: — E-pasts: —

4.8. Marķējums: Visus sierus ar nosaukumu Tome des Bauges pārdod ar individuālu etiķeti, uz kuras ir norādīts cilmes vietas nosaukums. Uz siera etiķetes ir norādīts cilmes vietas nosaukums ar tāda lieluma burtiem, kuri ir vienādi vai veido vismaz divas trešdaļas no lielāko burtu izmēra uz etiķetes, un vārdkopa “Appellation d'origine contrôlée”.

Uz tāda siera etiķetes, kam ir piešķirts reģistrēts cilmes vietas nosaukums, ir obligāti jānorāda logo, kurā minēts apzīmējums “INAO”, norāde “Appellation d'origine contrôlée” un cilmes vieta.

Ar zināmiem nosacījumiem uz etiķetes var būt norāde “fromage fermier” vai jebkura cita norāde, kas norāda uz tradicionālu siera izgatavošanu fermā.

4.9. Valsts prasības: Dekrēts par cilmes vietas nosaukumu Tome des Bauges.

(1) Eiropas Komisija, Lauksaimniecības un lauku attīstības ģenerāldirektorāts, Lauksaimniecības produktu kvalitātes politikas nodaļa, B-1049 Brisele.